زۆرێک نامۆن بە بیردۆزی زانیاری، بۆیە زۆرێک کاتێ دێتە سەر باسی تەکنۆلۆجیای زانیاری بێ گوێدانە لایەنە بیردۆزەییەکانی خڕ ئەچنە ناو نەرمەکاڵا و ڕەقەکاڵا و زۆرجاریش نایەنەوە دەرەوە.
تەکنۆلۆجیای زانیاری نە بۆ ئەوە دروستکرا جێگای پۆستە بگرێتەوە و نە بۆ ئەوەش دروستکرا خەڵک لە تویتەر و فەیسبوک خۆیان و ماڵ و منداڵیان نیشانی خەڵک بدەن. هەرچەن ئەوانەش بەشێکن لە پرۆسەکە.
بیردۆزی زانیاری بریتیە لە پێناسەکردنەوەی ژیان خۆی بە ٠و ١ وەک جەیمس گلەیک ئەڵێ. بۆیە ئەتوانێ چاپی سێ دوری دروست کات، وە وەکو نەزەریە هیچ ڕێگرێک نیە لەوەی بتوانێ خۆی پرۆگرام بۆخۆی بنوسێت. چونکە ئەکرێ ڕۆژێک لە ڕۆژان لە بیرکردنەوەی مرۆڤیش تێ بگات و خۆی بۆخۆی بیر بکاتەوە تا بتوانێ هەم چاپی سێ دوری دروست بکات هەم پرۆگرامیشی بۆ بنوسێت.
بەڵام ئایا مرۆڤ قایل ئەبێت مەکینە ببێت بە پاشای، یان تەنها مرۆڤێکی تری قەبوڵە وەک پاشا؟ ئەمەیان نازانم.
خۆشم سەرەتامە لە فێربوون لەم بوارە فراوانەی کڵۆد شانۆن بناغەکەی دانا، بەڵام ئەم وێنەیەی ئەم سەرچاوەیە بە شێوەیەکی ئاسان و بەهێماکردن بۆ بیردۆزەکانی بوارە جیاوازەکان پەیوەندی بیردۆزی زانیاری و خودی زانستی کۆمپیوتەریش ڕوون ئەکاتەوە.